“Балаһын мәктәпкә оҙатҡан һәр ата-әсә уның яҡшы уҡыуын, белем алыуын теләй. Әммә белгестәр әйтеүенсә, беҙҙең тәбиғи потенциалыбыҙҙың 10 проценты ғына эшкә егелә. 11 йыл уҡыу дауамында баланың һәләте ҡайҙа юғала? Ни өсөн күп балалар уңышҡа өлгәшеү урынына мәктәпкә йөрөүҙән йәм тапмай башлай? Ни өсөн ата-әсәләр педагогик процестың ҡатнашыусылары түгел, ә ялыу кенәгәһенә әйләнде - ата-әсәләр йыйылышы кемдең нисек өлгәшеүе, ниндәй тәртипһеҙлек боҙоуы хаҡында ғына һөйләшеүгә, ғәйеплене эҙләүгә ҡайтып ҡалды? Ни өсөн беҙ баланы уртаса кимәлгә еткерергә ынтылабыҙ, гуманитар фәндәрҙән һәләтленән математик яһарға, йә киреһенсә, теүәл фәндәргә башы тәгәрәп йөрөп эшләгәндән тел буйынса белгес яһарға маташабыҙ. Шуға ла һәләте әҙ булған баланы, уларға тартылыр тип, көслөләр менән бергә ултыртабыҙ. Әммә билдәле булыуынса, тартылған бау бер ҡасан шартлап өҙөлә. Йә әйтәйек, ғәрәп сапҡыны менән бер һарайға ишәкте ҡуйһаң ул бит йүгерек атҡа әйләнмәй, шулай бит? Ни өсөн һуң улайһа төрлө кимәлдәге балаларҙы бер класҡа тултырабыҙ? Шунан китә инде сағыштырыуҙар! Раймонд Паулсҡа Бахҡа етерлек түгел, ә әгәр Бах эстрада йырҙарын ижад итә башлаһа ул Паулсҡа етә алыр инеме? Быныһы икеле! Йә иһә Александр Пушкинға аҡыллы Арина Родионовна урынына уҡыу алдынғыһы эшләргә маташҡан уҡытыусы эләкһә, унан шундай бөйөк шағир сығыр инеме? Әгәр уға барығыҙ ижад итегеҙ, һеҙҙән математикаға бер ниндәй файҙа юҡ тип әйтеүсе булмаһа, “Руслан менән Людмила”, “Евгений Онегин”, “Капитан ҡыҙы” әҫәрҙәре ижад ителер инеме? Мәктәптәрҙә беҙ әҙерәк кенә йүгергән, әҙерәк кенә йөҙә белгән, донъяның барлыҡ вуздарына уҡырға инергә әҙер булған уртаса кимәлдәге уҡыусыны әҙерләйбеҙ. Әммә уйлап ҡараһаң, ул йөҙөү буйынса иң-иңдәрҙән ҡалыша, йүгереү буйынса ла иң етеҙе түгел, бер нәмәлә лә ул иң шәбе түгел, ә уртаса кимәлдә! Проблема уҡыусыларҙың төрлө кимәлдә һәләтле булыуында түгел, ә уҡытыу системаһының барыһын да бер ҡалыпҡа һалып ҡарауында!” – ти педагогика фәндәре докторы Нэлли Мочалова менән педагогика фәндәре кандидаты Мөнирә Абдуллина “Генийҙар йөҙ йылға бер тыуа…” тигән мәҡәләһендә. “Педагогика” рубрикаһында урын алған материалдағы файҙалы кәңәштәр, аңлатмалар, сағыштырыуҙар уҡытыусыларға ла, ата-әсәләргә лә берҙәй аңлайышлы һәм фәһемле булыр.